ΚΑΝΟΝΙΣΜΟΣ (ΕΟΚ) αριθ. 1250/78 ΤΗΣ ΕΠΙΤΡΟΠΗΣ της 12ης Ιουνίου 1978 περί τροποποιήσεως του κανονισμού (ΕΟΚ) αριθ. 1624/76 "περί του συμπληρωματικού ποσού της ενισχύσεως για το αποκορυφωμένο γάλα εις κόνιν που έχει μετουσιωθεί ή μεταποιηθεί σε σύνθετες ζωοτροφές στο έδαφος άλλου Κράτους μέλους" Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1038/78(2), και ιδίως το άρθρο 10, Εκτιμώντας: ότι ο κανονισμός (ΕΟΚ) αριθ. 1624/76 της Επιτροπής της 2ας Ιουλίου 1976 περί των ειδικών διατάξεων για την πληρωμή της ενισχύσεως για το αποκορυφωμένο γάλα εις κόνιν που έχει μετουσιωθεί ή μεταποιηθεί σε σύνθετες ζωοτροφές στο έδαφος άλλου Κράτους μέλους(3), όπως τροποποιήθηκε τελευταία από τον κανονισμό (ΕΟΚ) αριθ. 2724/77(4), προβλέπει στο άρθρο 8 παράγραφος 2 ότι, στην περίπτωση που το ποσό της ενισχύσεως, εκφραζόμενο στο νόμισμα του Κράτους μέλους προορισμού που ισχύει κατά την ημέρα της μετουσιώσεως ή της μεταποιήσεως του αποκορυφωμένου γάλακτος εις κόνιν σε σύνθετες ζωοτροφές, είναι ανώτερο του ποσού που ισχύει κατά την ημέρα της εξαγωγής, καταβάλλεται από το Κράτος μέλος προορισμού στον εισαγωγέα ποσό που αντιστοιχεί σε αυτή την αύξηση, εφ'όσον προσκομισθεί η απόδειξη ότι η μεταποίηση ή μετουσίωση έγινε μετά την ημερομηνία εφαρμογής του νέου ποσού της ενισχύσεως- ότι, στην πράξη, έχει διαπιστωθεί ότι ο εισαγωγέας δεν εξασφαλίζει πάντοτε ο ίδιος τη μεταποίηση του αποκορυφωμένου γάλακτος εις κόνιν σε σύνθετες τροφές- ότι, από οικονομικής απόψεως, το συμπληρωματικό ποσό της ενισχύσεως δικαιολογημένα χορηγείται στον μεταποιητή του κορυφωμένου γάλακτος εις κόνιν- ότι πρέπει, ως εκ τούτου, να προσαρμοσθεί ανάλογα ο κανονισμός (ΕΟΚ) αριθ. 1624/76- ότι όλα τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η λέξη "εισαγωγεύς" που αναφέρεται στο άρθρο 8 παράγραφος 2 πρώτη περίοδος του κανονισμού (ΕΟΚ) αριθ. 1624/76 αντικαθίσταται από τις λέξεις "μεταποιητής του κορυφωμένου γάλακτος εις κόνιν". Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στις Βρυξέλλες, στις 12 Ιουνίου 1978.

[Source: multi_eurlex | Tokens: 2381]